《送高炳如粹天台》
宋代·喻良能

高侯吾所畏，学问觑壶奥。
秋水莹精神，春华丽词藻。
三馆朅来游，两鬓青未皓。
何心玩岁月，刻意事探讨。
二志既崇成，八书可偕考。
乌台伫风采，纶闱须典诰。
引疾遽有祈，勇退一何早。
丹丘非大名，泥轼仅小好。
会看有诏追，岂必俟身到。
行矣即轻安，恺悌神所劳。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。